ЕгъэбыдылIахэм къахохъуэ
2021 гъэр къызэрихьэрэ Урысейм и «Мэкъумэшбанкым» Къэбэрдей-Балъкъэрым щиIэ и къудамэм къыдигъэкIащ зэрыщахуэ картэ 8000-м нэблагъэ. Псори зэхэту банкыр щIыналъэм зэрыщылажьэрэ апхуэдэ картэ мин 170-м щIигъу къыдагъэкIащ. Илъэс блэкIам абы и бжыгъэр мин 13-м хуэкIуащ.
Картэхэм я нэхъыбэр улахуэ къызэрыратщ. Абы хуозэ процент 26-рэ. НобэкIэ къудамэм пыщIауэ улахуэ къыщахь IэнатIэ 240-м и лэжьакIуэхэм, абыхэм я нэхъыбэр бюджет IуэхущIапIэщ.
«Улахуэ къызэрырат картэхэм Iэмал къуат тыншу я мылъкур зрагъэкIуэкIуэну икIи зэрагъэзэхуэну. Абы и тыншыгъуэр картэ зиIэ дэтхэнэми къыгуроIуэ. Программэ къигъэсэбэпым елъытауэ мылъку къинам техьэу процент банкым къыхилъхьэнущ, банкоматхэм пщIэншэу ахъшэр къыщипх хъунущ, тыкуэнхэм ущыщэхуа нэужь бонусхэр къыхэхъуэнущ, нэгъуэщIхэри», - къыхигъэщащ Урысейм и «Мэкъумэшбанкым» и щIыналъэм щиIэ и къудамэм и унафэщI Сокъур Алим.
Республикэм щолажьэ «Мэкъумэшбанкым» и банкомат 34-рэ, абыхэм ящыщу 15-рэ Налшык къалэм дэтщ. Жэщ-махуэм тету банкомант 23-рэ мэлажьэ. ЩэхуакIуэ-сервис IуэхущIапIэхэм щыгъэуващ электрон терминал 17.

КЪЭХЪУН Бэч.
